酬魏炎秀才
作者：郭祥正
朝代：宋

paragraphs: 碧雲暮合廬山頭，夜蛩聲撼鄉園愁。
忽然一見舊遊客，貰酒不惜千金裘。
高談稍聽吐胸臆，歘如野燒光難收。
虎豹哀嗥走不徹，獵網四面誰能搜。
嗟予慄慄畏事者，兀坐視予勞雙眸。
主人欣歡亟掃室，雁榻旋列横霜秋。
兩溪倒碧瀉明月，松窻左右風飀飀。
長篇贈我不可和，和聲酸澀令人羞。